The Last of Us sæson 2 har fået officiel premieredato

Efter lang ventetid har HBO endelig afsløret premieredatoen for The Last of Us sæson 2. Serien, der har taget både seere og anmeldere med storm, vender tilbage den 13. april 2025 på både streamingtjenesten Max. Indtil nu vidste vi kun, at sæson 2 ville lande i løbet af april, men nu er datoen altså bekræftet.

Sæson 2 vil tage udgangspunkt i begivenhederne fra det anmelderroste spil The Last of Us Part II. Dog bliver hele spillets historie ikke dækket i én sæson. Ifølge medskaber Craig Mazin vil fortællingen fra Part II strække sig over flere sæsoner, hvilket betyder, at sæson 2 bliver kortere end den første. Den nye sæson består af syv episoder mod den første sæsons ni episoder.

Handlingen finder sted fem år efter begivenhederne i første sæson og introducerer flere nye karakterer. Mest bemærkelsesværdigt er Kaitlyn Dever i rollen som Abby og Isabela Merced som Dina – begge afgørende figurer i det andet spil.

Første kig på karaktererne i The Last Of Us sæson 2

Max har også frigivet tre nye karakterplakater for at give fans et første kig på den kommende sæson. Derudover kan den officielle trailer give et endnu bedre indblik i, hvad vi kan forvente af The Last Of Us sæson 2.

Siden den første sæson blev afsluttet helt tilbage i 2023, har ventetiden været lang for fans af serien. Med sin intense historiefortælling, stærke skuespilpræstationer og troværdige genskabelse af spillets univers har The Last of Us formået at sætte nye standarder for tv-serier baseret på videospil. Nu ser det endelig ud til, at ventetiden snart er forbi.

The Last of Us sæson 2 har fået officiel premieredato